CELEX: 32019D0309
Language: hu
Date: 2019-02-18 00:00:00
Title: A Tanács (EU) 2019/309 végrehajtási határozata (2019. február 18.) Litvániának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

22.2.2019   
               
               
                  HU
               
               
                  Az Európai Unió Hivatalos Lapja
               
               
                  L 51/17
               
            
         A TANÁCS (EU) 2019/309 VÉGREHAJTÁSI HATÁROZATA
         (2019. február 18.)
         Litvániának a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1), és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles megfizetni az adóhatóságoknak a hozzáadottérték-adót (héa).
                  
               
                     (2)
                  
                  
                     A Bizottság által 2018. október 16-án iktatott levelében Litvánia a 2006/112/EK irányelv 193. cikkétől eltérő különös intézkedések (a továbbiakban: különös intézkedések) bevezetésére kért felhatalmazást annak érdekében, hogy fordított adózást alkalmazhasson a merevlemezek értékesítésére vonatkozóan.
                  
               
                     (3)
                  
                  
                     A 2006/112/EK irányelv 395. cikke (2) bekezdése második albekezdésének megfelelően a Bizottság 2018. november 19-én kelt leveleiben tájékoztatta a többi tagállamot Litvánia kérelméről. A Bizottság 2018. november 20-án kelt levelében értesítette Litvániát arról, hogy birtokában van a kérelem elbírálásához szükséges valamennyi információnak.
                  
               
                     (4)
                  
                  
                     Litvánia csalárd kereskedők által a Közösségen belüli kereskedelem során elkövetett csalást fedezett fel az elektronikai termékek, például laptopok, mobiltelefonok, táblagépek és merevlemezek értékesítésével kapcsolatban. Az ilyen cselekmények nagyságrendje és elterjedtsége közvetlen és rendkívül negatív hatást gyakorol az állami költségvetésre.
                  
               
                     (5)
                  
                  
                     Litvánia több intézkedést is hozott a héacsalás ezen típusának visszaszorítása és megelőzése érdekében. Litvánia szerint ezek az intézkedések azonban nem elegendőek az elektronikus termékek értékesítése során elkövetett héacsalások megelőzéséhez.
                  
               
                     (6)
                  
                  
                     Litvánia a 2006/112/EK irányelv 199a. cikke alapján fordított adózást szeretne bevezetni az elektronikus termékekre vonatkozóan. A merevlemezek azonban nem esnek az említett cikk hatyálya alá.
                  
               
                     (7)
                  
                  
                     A fordított adózás egy olyan, átfogóbb formájának bevezetése érdekében, amely nemcsak a 2006/112/EK irányelv 199a. cikkében felsorolt elektronikus termékekre lenne alkalmazható, hanem a merevlemezekre is, Litvánia felhatalmazást kér a különös intézkedés alkalmazására vonatkozóan.
                  
               
                     (8)
                  
                  
                     Tekintettel a különös intézkedésnek a Litvánia által azonosított héacsalás elleni küzdelemre gyakorolt esetleges kedvező hatására, az eltérést korlátozott időre, 2019. március 1. és 2022. február 28. között engedélyezni kell.
                  
               
                     (9)
                  
                  
                     Az eltérések engedélyezése általában korlátozott időszakra szól annak érdekében, hogy fel lehessen mérni, hogy a különös intézkedések megfelelőek és eredményesek-e. Az eltérések időt biztosítanak a tagállamoknak az adott probléma kezelését célzó egyéb hagyományos intézkedések bevezetésére a különös intézkedések hatályának lejártáig, szükségtelenné téve ezáltal az eltérés meghosszabbítását. A fordított adózás alkalmazását lehetővé tévő eltérések csak kivételesen, a csalások által érintett, meghatározott területeken engedélyezhetőek, végső eszközként. Litvániának ezért a különös intézkedés lejártáig más olyan hagyományos intézkedéseket kell alkalmaznia a merevlemezek értékesítése körében elkövetett héacsalások elleni küzdelem és azok megelőzése érdekében, amelyek eredményeképpen a továbbiakban már nem lesz szükség az ilyen értékesítések esetében a 2006/112/EK irányelv 193. cikkétől való eltérésre.
                  
               
                     (10)
                  
                  
                     Az egyedi intézkedésnek nem lesz kedvezőtlen hatása az Unió héából származó saját forrásaira,
                  
               ELFOGADTA EZT A HATÁROZATOT:
         
            1. cikk
            A 2006/112/EK irányelv 193. cikkétől eltérve Litvánia felhatalmazást kap arra, hogy a merevlemezek értékesítése esetében a vevőt jelölje meg héafizetésre kötelezett személyként.
         
         
            2. cikk
            Ez a határozat a róla szóló értesítés napján lép hatályba.
            Ez a határozat 2019. március 1-jétől alkalmazandó, és 2022. február 28-án hatályát veszti.
         
         
            3. cikk
            Ennek a határozatnak a Litván Köztársaság a címzettje.
         
         
            Kelt Brüsszelben, 2019. február 18-án.
            
               
                  a Tanács részéről
               
               
                  az elnök
               
               N. BĂDĂLĂU
            
         
         
            (1)  HL L 347., 2006.12.11., 1. o.